Putin și Rusia ca bombă ce ticăie, este titlul editorialului lui Nicolae Negru din Ziarul Național. După ziarist, victoria lui Putin în alegeri nu face bine nici Rusiei, nici poporului rus, care până la 24 februarie 2022 avusese o cu totul altă imagine în lume. Și autorul nu se referă numai la suferințele ce îi așteaptă după alegeri, după ce Putin a obținut un nou mandat, ca răsplată pentru începerea "spețoperației" militare în Ucraina. Viitorul Rusiei nu arată bine în condițiile în care fundamentul moral, spiritual al rușilor e grav viciat, începând de la biserica pravoslavnică ce sfințește tancurile, rachetele și binecuvântează omorârea ucrainenilor și terminând cu cele mai importante persoane în stat, cu elitele care zăngănesc arma nucleară. Îngheață sângele în vine când auzi amenințările lor ce vizează întreg continentul. Nicolae Negru înclină să creadă că odată cu victoria lui Putin în "alegerile" de ieri, el își va aroga puteri nelimitate, se va dezlănțui, elanul său agresiv va crește exponențial, transformând definitiv Rusia într-o gigantică bombă ce poate exploda în orice clipă.Vestea bună e că, nici din punct de vedere militar, nici economic, Rusia nu e ceea ce s-a crezut că este. Problema e că Occidentul se mișcă încet, nu are simțul urgenței, manifestă egoism și incoerență, iar unii vecini supraputernici din Asia speră să profite în urma exploziei.